b'\n_START_ARTICLE_\nTamoksifeeni\n_START_SECTION_\nSynteesi\n_START_PARAGRAPH_\nTamoksifeenisynteesin l\xc3\xa4ht\xc3\xb6aineena on \xce\xb1-etyylidesoksibentsoiinijohdannainen, joka reagoi 4-metoksifenyylimagnesiumbromidin kanssa, jolloin muodostuu karbinoliyhdiste. Hapon avulla yhdisteest\xc3\xa4 eliminoidaan hydroksyyliryhm\xc3\xa4, jolloin muodostuu alkeeni, joka on rakenteeltaan stilbeenin johdannainen. T\xc3\xa4st\xc3\xa4 tuotteesta poistetaan metyyliryhm\xc3\xa4 kinidiinihydrokloridin avulla ja muodostunut tuote alkyloidaan dimetyyliaminoetyylikloridilla natriumetoksidin toimiessa em\xc3\xa4ksen\xc3\xa4, jolloin muodostuu tamoksifeenin Z- ja E-isomeerit. N\xc3\xa4ist\xc3\xa4 l\xc3\xa4\xc3\xa4keaineena k\xc3\xa4ytet\xc3\xa4\xc3\xa4n Z-isomeeri\xc3\xa4, joka erotetaan kiteytt\xc3\xa4m\xc3\xa4ll\xc3\xa4._NEWLINE_Tamoksifeeni myyd\xc3\xa4\xc3\xa4n useimmiten sitraattisuolana. Vuonna 1995 tamoksifeenisitraatin maailmanlaajuinen tuotanto oli noin 10\xc2\xa0100 kg. Vuonna 2002 yhdiste oli yleisin rintasy\xc3\xb6v\xc3\xa4n hoitamiseen k\xc3\xa4ytetty l\xc3\xa4\xc3\xa4ke ja sen myynnin arvon arvioidaan olleen noin 420 miljoonaa Yhdysvaltain dollaria.\n_START_SECTION_\nVaikutusmekanismi ja metabolia\n_START_PARAGRAPH_\nMaksan sytokromi P450 -ryhm\xc3\xa4\xc3\xa4n kuuluvat entsyymit CYP2D6 ja CYP3A4 muuntavat tamoksifeenin aktiivisiksi yhdisteiksi. N\xc3\xa4m\xc3\xa4 yhdisteet sitoutuvat estrogeenireseptoreihin ja muodostavat kompleksin, joka est\xc3\xa4\xc3\xa4 DNA-synteesi\xc3\xa4. T\xc3\xa4ll\xc3\xb6in sy\xc3\xb6p\xc3\xa4solut pysyv\xc3\xa4t solusyklin G\xe2\x82\x80- ja G\xe2\x82\x81-vaiheessa._NEWLINE_Er\xc3\xa4iss\xc3\xa4 kudoksissa, kuten luussa, kohdussa ja verisuonistossa, tamoksifeenin on kuitenkin todettu toimivan estrogeenireseptorien agonistina antagonistina toimimisen sijaan. T\xc3\xa4m\xc3\xa4 on tyypillist\xc3\xa4 l\xc3\xa4\xc3\xa4keaineille, joita kutsutaan selektiivisiksi estrogeenireseptorien modulaattoreiksi (SERM)\n_START_SECTION_\nSivuvaikutukset\n_START_PARAGRAPH_\nTyypillisimm\xc3\xa4t sivuvaikutukset tamoksifeenin k\xc3\xa4yt\xc3\xb6ll\xc3\xa4 ovat lis\xc3\xa4\xc3\xa4ntyneet kuumat ja kylm\xc3\xa4t aallot sek\xc3\xa4 em\xc3\xa4ttimen kuivuus. Harvinaisempiin haittavaikutuksiin lukeutuu kasvanut riski saada veritulppa. Tamoksifeenin on todettu ehk\xc3\xa4isev\xc3\xa4n osteoporoosia ja alentavan kolesterolitasoa. _NEWLINE_Vaikka tamoksifeenihoito on usein varsin tehokas, voivat kasvaimet kehitt\xc3\xa4\xc3\xa4 resistanssin l\xc3\xa4\xc3\xa4keaineelle 2\xe2\x80\x935 vuoden jatkuvan k\xc3\xa4yt\xc3\xb6n aikana. Resistanssin arvellaan johtuvan kasvaimien kyvyst\xc3\xa4 kehitty\xc3\xa4 tunnistamaan tamoksifeeni antagonistiksi agonistin sijaan. Toinen ehdotettu mekanismi on geneettinen mutaatio, joka johtaa DNA-synteesiss\xc3\xa4 tarvittavan proteiinin kehittymiseen estrogeenireseptorista riippumattomaksi._NEWLINE_Tamoksifeenin on el\xc3\xa4inkokeissa todettu muodostavan liittymistuotteita DNA-molekyylin kanssa. Tutkimuksien mukaan tamoksifeenin k\xc3\xa4yt\xc3\xb6ll\xc3\xa4 ja riskill\xc3\xa4 sairastua kohdun sy\xc3\xb6p\xc3\xa4\xc3\xa4n on selv\xc3\xa4 yhteys.'